'Rowers' vas ná motor in sloot beland | Maroela Media
Drie verdagtes wat glo 'n vulstasie beroof het, is in hegtenis geneem nadat hul wegkommotor tydens 'n wilde jaagtog met die polisie in 'n sloot beland het.
Lt.kol. André Traut, woordvoerder van die polisie in die Wes-Kaap, het gesê polisiebeamptes was Saterdagaand besig om die Kraaifontein-gebied in Kaapstad te patrolleer, toe hulle 'n verdagte VW Polo opgemerk het. Nadat hulle die voertuig uit die oog verloor het, het hulle die gebied deursoek.
Volgens Traut het die beamptes die voertuig uiteindelik weer by 'n vulstasie in Riebeeckweg opgemerk. "By nadere ondersoek het die beamptes drie mans met balaklawas in die winkel gesien – besig om 'n gewapende rooftog uit te voer."
Die beamptes het versterking ontbied, maar terwyl hulle gewag het, het die verdagtes in die Polo gespring en op die vlug geslaan. Die polisiebeamptes het hulle agternagesit en 'n hoëspoed-jaagtog, waartydens verskeie skote afgevuur is, het gevolg.
"Die bestuurder van die Polo het beheer van die motor verloor en die voertuig het in 'n sloot langs die N1-snelweg beland. Drie verdagtes, onderskeidelik 27, 29 en 31 jaar oud, is in hegtenis geneem. 'n 9 mm-vuurwapen, vier patrone en vermoedelike gesteelde kontant is in hul besit gevind," het Traut gesê.
Daar is ook vasgestel dat die Polo verlede maand in Kraaifontein gesteel is.
Die verdagtes sal binnekort in 'n hof in Blue Downs verskyn.
WEL GEDAAN!! Waarom kan ons nie meer dikwels sulke goeie nuus kry nie? Doe zoo voort!!
Hello Kannie. Dalk was daar iets soortgelyk. Maar hierdie berig is nie n herhaling nie. Dit het wel gebeur saterdag nag die 11de Aug.
Moennie te gou bly word nie , Net more sal n ander polisie berig weer die teendeel van die goei werk!? Bewys,, Hoop egter ek is verkeerd!